FI Euroopan unionin virallinen lehti C 136/11

Fonds national de l'élevage -rahastolle suoritettujen sellaisten maksujen palautusjärjestelyt, jotka on peritty aiheettomasti Ranskaan Euroopan unionin jäsenvaltioista 1. tammikuuta 1996–30. syyskuuta 2004 teurastettaviksi tuoduista eläimistä – Interbev (Ranska)

2013/C 136/07

Oikeusperusta:

Palautuksella pannaan täytäntöön Interbev-järjestölle suoritetuista maksuista 13 päivänä heinäkuuta 2011 annettu komission päätös, joka on julkaistu 1. maaliskuuta 2012Euroopan unionin virallisessa lehdessä (EUVL L 59, 1.3.2012, s. 14), joka on saatavilla seuraavasta linkistä: http://eur-lex.europa.eu/LexUriServ/LexUriServ.do?uri=OJ:L:2012:059:0014:0033:FI:PDF

Kyseisen päätöksen mukaisesti Ranskan on palautettava se osa maksuista, joka on peritty muista Euroopan unionin jäsenvaltioista tuoduista tuotteista (nautaeläimistä tai lampaista Fonds national de l'élevage -järjestölle eli FNE:lle vuosina 1996–2004 suoritetut maksut). Palautus on maksettava sitä hakeville maksuvelvollisille, jos nämä pystyvät esittämään todisteet kyseiset maksujen suorittamisesta.

Hakemuksen jättäminen:

Hakijan on toimitettava palautushakemus postitse viiden vuoden kuluessa Euroopan komission päätöksen julkaisemispäivästä eli 1 päivästä maaliskuuta 2012 osoitteeseen

Interbev service cotisations 207 rue de Bercy 75587 Paris Cedex 12 FRANCE

Liitteenä oleva kaksiosainen hakemuslomake on täytettävä kaikilta osiltaan. Lomakkeen osassa 1 esitetään hakemuksen yhteenveto ja kaikkien osassa 2 ilmoitettujen summien yhteismäärä. Osassa 2 (täytettävä jokaisen todisteena esitetyn laskun osalta) annetaan yksityiskohtainen selvitys haettujen summien laskennasta.

Hakemukseen on liitettävä todisteet (eläinten myyntilaskut ja pankkitilille hyvittämistä koskevat ilmoitukset ja/tai mitkä tahansa todisteet siitä, että FNE:lle osoitetut maksut on peritty ja maksettu).

Haettu määrä, joka ilmoitetaan kansallisena valuuttana 1. tammikuuta 2002 asti, on ilmoitettava myös euroina.

Asiakirjan tarkastelu:

Interbev tarkistaa asiakirjat ja vuosina 1996–2004 tehtyjen vähennysten määrät.

Kaikki asianmukaisesti perusteltuihin palautushakemuksiin liittyvät maksut palautetaan. Hylätyt (soveltamiskauden tai -alan ulkopuoliset, epäselvät tai epätäydelliset) hakemukset, joiden perusteella ei voida suorittaa mitään palautuksia, toimitetaan takaisin lähettäjille.

Palautus:

Palautus maksetaan euroina kuuden kuukauden kuluessa hakemuksen vastaanottamisesta tilisiirtona edunsaajan pankkitilille (tätä varten on ilmoitettava hakijan pankkiyhteystiedot).

Palautus perustuu FNE-rahaston osalta vuosina 1996–2004 voimassa olleeseen maksuosuuteen, joka oli 0,0031 EUR/kg (tai jos eläimen myyntihinta ei määräytynyt ruhon painon perusteella, kiinteään maksuosuuteen, joka oli täysikasvuisten nautojen osalta 1 EUR/eläin, vasikoiden osalta 0,40 EUR/eläin ja lampaiden osalta 0,06 EUR/eläin).

Palautettavassa määrässä on otettava huomioon korot, jotka lasketaan kyseisten maksujen perimispäivästä niiden tosiasialliseen palautuspäivään. Korot lasketaan hakijamaassa palautushetkellä voimassa olevan komission viitekoron perusteella viite- ja diskonttokorkojen määrittämisessä sovellettavan menetelmän tarkistamisesta annetun, EUVL C 14, 19.1.2008, s. 6 julkaistun komission tiedonannon ja seuraavalla komission sivustolla julkaistujen viite- ja diskonttokorkojen mukaisesti:

http://ec.europa.eu/competition/state_aid/legislation/reference_rates.html

Palautuksessa noudatetaan täten Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä annetun neuvoston asetuksen (EY) N:o 659/1999 täytäntöönpanosta annetun asetuksen (EY) N:o 794/2004 11 artiklaa.